Finalitza la instal·lació de la turbina de la Gola de Quartell
17 de novembre 2020

  

![](/media/l0pjnltc/77c_visita-final-obras-gola-quartell-10.jpg)  
  

Les obres d'instal·lació de la turbina en la Gola de Quartell ja han finalitzat. Es tracta de les obres de construcció d'una infraestructura hidràulica per a la restauració del funcionament de la Gola de Quartell per a fer front als problemes agrícoles, ambientals i urbans que patix la zona d’Almardà en els temporals de pluges i, d'esta manera, controlar els nivells d'aigua en la marjal.

  

Este matí, l'alcalde de Sagunt i responsable del departament de Medi Ambient, Darío Moreno, i el director general de Medi Natural i Avaluació Ambiental de la Conselleria d'Agricultura, Benjamí Pérez, han visitat la zona per a comprovar in situ la nova infraestructura. A la visita també han assistit la regidora i presidenta del Consell Agrari, Gloria Parra; el tinent alcalde d’Almardà, Pepe Gil, i el regidor de Platges, Roberto Rovira, així com representants d’ASCOSA i d’Acció Ecologista-Agró.

  

La finalització d'esta infraestructura tan demandada pel veïnat d’Almardà, pels agricultors i agricultores, per l'Ajuntament de Sagunt i per les entitats ecologistes, entre d’altres, és, segons l'alcalde, «**una molt bona notícia per a tot el món i un pas endavant per a la gestió dels nostres recursos hídrics i per a la marjal, perquè aquest és un entorn que hem de cuidar, però encara queden coses per millorar com arribar a un acord entre la Generalitat i tots els sectors implicats per a aclarir quina serà la seua gestió o quins seran els nivells adequats d'aigua per a l'aiguamoll**».

  

Per la seuapart , el director general s'ha mostrat satisfet per la finalització d'esta obra ja que en funcionar la gola «**les bombes tindran la capacitat d'evacuar l'aigua de manera efectiva i això permetrà, primer, atendre els episodis d'inundacions extraordinàries com les que hem viscut estos últims dies i, segon, perquè també mantindrà el flux d'aigua adequat des de la marjal fins a la mar durant tot l'any ja que és fonamental per al funcionament de l'ecosistema**».

  

![](/media/t0jdcgub/77c_visita-final-obras-gola-quartell-28.jpg)  
![](/media/vf0pgqxh/77c_visita-final-obras-gola-quartell-29.jpg)  
![](/media/ynthzuqv/77c_visita-final-obras-gola-quartell-26.jpg)  
  

**La gestió de la Gola de Quartell a debat a la Casa Penya**

  

El dissabte 28 de novembre, a les 11 hores, la Casa Penya serà l'escenari d'una jornada-debat sobre la Gola de Quartell en la qual participarà l'alcalde de Sagunt, Darío Moreno, així com els representants de la Fundació Assut i de la Comunitat de Regants del Tancat de l’Estell i Rojas, Bosco Dies i Vicent Mocholí, respectivament.

  

Esta trobada servirà per a parlar de la custòdia del territori, de l'aigua, de la governança participativa i dels ecosistemes, per això des d’Acció Ecologista-Agró, organitzadors de la jornada, conviden tots els actors presents en la marjal de Almardá-Almenara per a arribar a un consens sobre la gestió de la Gola de Quartell.

Per les restriccions de l'actual situació sanitària, per a participar en esta jornada cal inscriure's prèviament enviant un correu electrònic a visitescasapenya@gmail.com, ja que l'aforament serà limitat i, per descomptat, caldrà seguir les mesures sanitàries decretades.  

  

*   [](http://www.facebook.com/sharer.php?u=https://aytosagunto.es/va/actualitat/finalitza-la-instal-lació-de-la-turbina-de-la-gola-de-quartell/ "Facebook")
*   [](http://twitter.com/share?url=https://aytosagunto.es/va/actualitat/finalitza-la-instal-lació-de-la-turbina-de-la-gola-de-quartell/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/finalitza-la-instal-lació-de-la-turbina-de-la-gola-de-quartell/ "Linked In")
*   [](mailto:?body=https://aytosagunto.es/va/actualitat/finalitza-la-instal-lació-de-la-turbina-de-la-gola-de-quartell/)